**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**1.**

α. Σ/ β. Λ/ γ. Λ/ δ. Σ/ ε. Σ

**2.**

Το γεγονός που οδήγησε την ηρωίδα να σκεφτεί το κακό ήταν η **είδηση που διάβασε στο απόκομμα της εφημερίδας**. Η είδηση αφορούσε τη χοροεσπερίδα που δόθηκε στα «ανάκτορα του Κεραμεικού». Διαβάζοντας την είδηση η ηρωίδα συνειδητοποίησε τη μεγάλη **κοινωνική ανισότητα** («*Γιατί … ένα ζεστό φόρεμα να βάλει;*», «[…] *διαμάντια για να πλουτίσουν εκατό οικογένειες*»). Η κοινωνική αδικία την έκανε να «συλλογιστεί» το κακό. [λ. 63]

**3.**

Η λεπτομέρεια που θα αποτελέσει το βασικό στοιχείο πλοκής βρίσκεται στη φράση: « […] *το παίρ­νει μαζί της τυ­λιγ­μέ­νο σ’ ένα* ***σκι­σμέ­νο φύλ­λο εφη­με­ρί­δας***». Σε αυτό το απόκομμα της εφημερίδας θα διαβάσει αργότερα η ηρωίδα την είδηση για τη χοροεσπερίδα στα ανάκτορα του Κεραμεικού. Και η είδηση αυτή, όπως είδαμε στην απάντηση 2, θα την οδηγήσει στη συνειδητοποίηση.

**3.**

ΕΝΔΕΙΚΤΙΚΗ ΑΠΑΝΤΗΣΗ 1

Πράγματι ο αφηγητής, προκειμένου να παρουσιάσει την ηρωίδα, χρησιμοποιεί δύο αφηγηματικούς τρόπους, την περιγραφή και το αφηγηματικό σχόλιο. **Παράδειγμα περιγραφής** έχουμε στις φράσεις: «*τα λε­πτε­πί­λε­πτα χεί­λη της, τ’ απα­λού γκρί­ζου χρώ­μα­τος μά­τια της*». **Παράδειγμα αφηγηματικού σχολίου** διακρίνουμε στις φράσεις: «*Αν μπορούσε να χα­μο­γε­λά­σει, θα γι­νό­ταν γοη­τευ­τι­κή*»*,* «*Φο­ρά­ει το άκαμπτο κι απειλητικό προσωπείο των εξα­θλιω­μέ­νων*».

**Τα συγκεκριμένα αφηγηματικά σχόλια** βοηθούν να καταλάβουμε **την κοινωνική και ψυχολογική κατάσταση της ηρωίδας και στη συνέχεια το νόημα του κειμένου**. Η ηρωίδα τοποθετείται στην κατηγορία των «εξαθλιωμένων», οι οποίοι εργάζονται και ζουν σε άθλιες συνθήκες. Αυτή κατάσταση τούς αναγκάζει, προκειμένου να επιβιώσουν, να φορέσουν το «άκαμπτο και απειλητικό προσωπείο». Μέσα από τα αφηγηματικά σχόλια παρουσιάζεται η μία πλευρά της κοινωνίας η οποία έρχεται σε αντίθεση με την άλλη, με αυτήν που θα δούμε παρακάτω στο κείμενο μέσω τις είδησης για την χοροεσπερίδα.

ΕΝΔΕΙΚΤΙΚΗ ΑΠΑΝΤΗΣΗ 2

Στην έκτη παράγραφο του κειμένου το αφηγηματικό σχόλιο ξεκινάει από τη φράση «Αν μπορούσε να χαμογελάσει…» και φτάνει μέχρι το τέλος της παραγράφου. Η πρώτη λειτουργία αυτού του σχολίου είναι η ανάδειξη του βασικού θέματος του κειμένου. Ο συγγραφέας αναφέρει τι μπορούν να κάνουν η φτώχεια και η εξαθλίωση στους κοινωνικά αδύναμους ανθρώπους, αυτούς που βρίσκονται στη χαμηλότερη τάξη. Τονίζει πως ακόμα και σε ένα τόσο νέο κορίτσι, η φτώχεια έχει πολύ ισχυρή επίδραση όπως και σε όλους τους άλλους που ζουν σε ανάλογη κατάσταση *(«… άκαμπτο και απειλητικό προσωπείο των εξαθλιωμένων*»).

Η δεύτερη λειτουργία του αφηγηματικού σχολίου είναι η αποκάλυψη της ταυτότητας της ηρωίδας, η παρουσίαση της κατάστασης στην οποία βρίσκεται και ο βαθμός στον οποίο έχει επηρεαστεί η συμπεριφορά της από αυτή. Από το σχόλιο φαίνεται πως η ηρωίδα έχει χάσει κάθε γλυκύτητα και γοητεία που έχουν τα άλλα νεαρά κορίτσια λόγω της φτώχειας της. Η συμπεριφορά της έχει αλλάξει, έχει γίνει ψυχρή, ακόμα και απειλητική απέναντι στους άλλους ανθρώπους. Ο τρόπος με τον οποίο αντιμετωπίζει τον κόσμο έχει γίνει πιο σκληρός. Αυτόν τον τρόπο σκέψης και δράσης θέλει να τονίσει ο συγγραφέας μέσα από το αφηγηματικό σχόλιο

**4.**

ΕΝΔΕΙΚΤΙΚΗ ΑΠΑΝΤΗΣΗ 1

Δύο εκφραστικά μέσα που μπορούμε να αναγνωρίσουμε στο απόσπασμα αυτό είναι η **παρομοίωση** («*τρώ­γοντας σαν ζώο που βιά­ζε­ται*») και η **εικόνα** (: η κοπέλα που αφηρημένη τρώει και, στη συνέχεια, διαβάζει το απόκομμα της εφημερίδας). Η παρομοίωση δείχνει την ομοιότητα της κοπέλας και του ζώου ως προς την πείνα και τη βιασύνη να γεμίσει το στομάχι της. Η εικόνα μας υποβάλλει έντονα τη μοναξιά της ηρωίδας, την παραίτησή της («*Κοι­τά­ζει απλανώς μπρο­στά της, με το μυα­λό της κε­νό*»), και τις άθλιες συνθήκες στις οποίες ζει (« *λι­γδια­σμέ­νο φύλ­λο της εφη­με­ρί­δας που της χρη­σι­μεύ­ει για πιά­το*»).

**Και τα δύο εκφραστικά μέσα αναφέρονται σε μια θεματική** που παραπέμπει κατευθείαν στον **νατουραλισμό**, ένα βασικό χαρακτηριστικό του οποίου είναι να αναδείξει τις εξωτερικές κοινωνικές συνθήκες (όπως εδώ η φτώχεια, η πείνα κτλ.), οι οποίες θα οδηγήσουν την ηρωίδα στο κακό.

ΕΝΔΕΙΚΤΙΚΗ ΑΠΑΝΤΗΣΗ 2

Σε αυτό το απόσπασμα παρατηρείται χρήση της εικόνας στη φράση «*λιγδιασμένο φύλλο της εφημερίδας που της χρησιμεύει για πιάτο*» και χρήση παρομοίωσης στη φράση «*σαν ζώο που βιάζεται*». Αντιλαμβανόμαστε τη συσχέτιση του νατουραλισμού με την εικόνα, καθώς μας δείχνει την κατάντια του νεαρού κοριτσιού, αφού δεν διέθετε ένα από τα πιο απαραίτητα αντικείμενα του σπιτιού, το πιάτο. Επίσης η παρομοίωση συνδέεται στενά με τη νατουραλιστική γραφή, αφού μας δείχνει πόσο λαίμαργα έτρωγε το κορίτσι, αφήνοντας να εννοηθεί πως δεν είχε χρήματα να αγοράσει ούτε είδη πρώτης ανάγκης!

**5.**

ΕΝΔΕΙΚΤΙΚΗ ΑΠΑΝΤΗΣΗ 1

Ένα **θέμα** το οποίο, κατά τη γνώμη μου, αναδεικνύει το διήγημα είναι **οι συνέπειες των κοινωνικών ανισοτήτων**. **Η ηρωίδα** κάποια στιγμή τις συνειδητοποιεί («*διαμάντια για να πλουτίσουν εκατό οικογένειες*») και αυτό της προκαλεί θυμό. Ο θυμός της την οδηγεί να σκεφτεί το «κακό» ως έναν τρόπο να αποκτήσει κι αυτή όσα δεν έχει («*Προς τι να δου­λεύ­ω; Θέ­λω να ’χω δια­μά­ντια*»). **Είναι η αντίδραση της ηρωίδας ο μόνος τρόπος αντίδρασης;** Προφανώς, και δεν είναι. Ο καθένας αντιδρά ανάλογα με τις συνθήκες μέσα στις οποίες ζει κάποιος, ανάλογα με τις ιδέες και την κουλτούρα της εποχής, αλλά και τις ατομικές παρορμήσεις του. Ο τρόπος με τον οποίο αντιδρά η ηρωίδα δείχνει την ένταση της πίεσης που υφίσταται. Πρόκειται για μια αντίδραση που συναντούμε σε κοινωνίες που ακόμη δεν γνωρίζουν την οργάνωση, την κινητοποίηση και τη συλλογική αντίδραση. [λ. 136]

ΕΝΔΕΙΚΤΙΚΗ ΑΠΑΝΤΗΣΗ 2

Το θέμα που θίγεται στο διήγημα είναι η κοινωνική ανισότητα που μαστίζει τους ανθρώπους. Στο κείμενο φαίνεται ξεκάθαρα η αντίθεση μεταξύ των δύο άκρων της κοινωνίας (φτωχοί και αριστοκράτες) καθώς και η ζωή των ανθρώπων που ανήκουν σε αυτά.

Η ηρωίδα αντιμετωπίζει αυτή την ανισότητα με αγανάκτηση, θυμό και ζήλεια. Όταν διάβασε για αγαθά που κατέχουν οι πλούσιοι (όπως διαμάντια) και τα τρόφιμα που καταναλώθηκαν στη χοροεσπερίδα, κατευθείαν σκέφτηκε πόσες φτωχές οικογένειες θα μπορούσαν να εξασφαλίσουν μία καλύτερη ζωή από αυτά και ταυτόχρονα σύγκρινε τον εαυτό της με τους πλούσιους και ζήλεψε τα φαγητά και τα κοσμήματα που έχουν.

Ο τρόπος με τον οποίο αντιμετωπίζει η ηρωίδα την κοινωνική ανισότητα είναι απολύτως φυσιολογικός και δικαιολογημένος. Φυσιολογικός, δεδομένης της κατάστασης στην οποία ζει (φτώχεια) αλλά και δικαιολογημένος λόγω της νεαρής ηλικίας της, αφού οι νέοι εύκολα παρασύρονται από έντονα συναισθήματα, αρνητικές σκέψεις και ζήλεια. [λ. 143]